Document ID: 31997R2465

RÅDETS FORORDNING (EF) Nr. 2465/97 af 8. december 1997 om afbrydelse af visse økonomiske forbindelser med Sierra Leone
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 228 A,
under henvisning til fælles holdning 97/826/FUSP, der blev fastlagt af Rådet på grundlag af artikel J.2 i traktaten om Den Europæiske Union, vedrørende Sierra Leone (1),
under henvisning til forslag fra Kommissionen, og
ud fra følgende betragtninger:
De Forenede Nationers Sikkerhedsråd har på grundlag af kapitel VII i De Forenede Nationers pagt vedtaget resolution 1132 (1997), ifølge hvilken alle stater skal iværksætte visse foranstaltninger over for Sierra Leone for at bidrage til at løse krisen i dette land og for at sikre, at landets forfatningsmæssige orden retableres ved fredelige midler; Sikkerhedsrådet tager disse foranstaltninger op til fornyet behandling efter 180 dage, medmindre det i mellemtiden har ophævet dem;
en række af disse foranstaltninger falder ind under traktaten om oprettelse af Det Europæiske Fællesskab; det er derfor påkrævet med EF-lovgivning for at iværksætte Sikkerhedsrådets resolutioner inden for Det Europæiske Fællesskabs område; ved Det Europæiske Fællesskabs område forstås i denne forordning de områder i medlemsstaterne, hvor traktaten om oprettelse af Det Europæiske Fællesskab finder anvendelse, på de i samme traktat fastlagte vilkår;
Sikkerhedsrådet har også opfordret De Forenede Nationers medlemsstater til at iværksætte de i resolution 1132 (1997) fastsatte foranstaltninger, uanset om der måtte foreligge rettigheder eller forpligtelser i kraft af internationale aftaler, kontrakter, licenser eller tilladelser, der er indgået eller indrømmet forud for datoen for vedtagelsen af nævnte resolution;
fjerde AVS-EF-konvention, der blev undertegnet i Lomé den 15. december 1989, og som Fællesskabet og Sierra Leone er parter i, hindrer ikke, at de af Sikkerhedsrådet vedtagne foranstaltninger iværksættes;
det kan ikke udelukkes, at De Forenede Nationers myndigheder ændrer listen over de produkter, der omfattes af sanktionerne mod Sierra Leone; bilag I til denne forordning må derfor ændres i overensstemmelse hermed;
Sikkerhedsrådets resolution indeholder bestemmelser om, at der i visse tilfælde kan undtages fra de indførte restriktioner, forudsat at der er indhentet forhåndstilladelse hertil fra det ved resolution 1132 (1997) nedsatte udvalg, og at visse kontrolordninger for de pågældende leverancer overholdes;
navn og adresse på de af medlemsstaternes nationale myndigheder, som gives forhåndstilladelse, må derfor anføres;
Kommissionen bør derfor bemyndiges til at supplere og/eller ændre bilag I til denne forordning på grundlag af de beslutninger, der træffes af De Forenede Nationers myndigheder, og - for så vidt angår bilag II - på grundlag af de meddelelser, der indsendes af medlemsstaternes myndigheder -
UDSTEDT FØLGENDE FORORDNING:
Artikel 1
Følgende forbydes:
a) salg eller levering på Sierra Leones område af olie og olieprodukter, jf. bilag I, uanset om varerne har oprindelse i Fællesskabet eller andetsteds
b) alle aktiviteter, herunder finansielle aktiviteter, som har til formål eller til virkning direkte eller indirekte at fremme de i litra a) anførte transaktioner eller aktiviteter.
Artikel 2
Forbuddet i artikel 1, litra a) og b), gælder ikke for:
a) leverancer af olie og olieprodukter til Sierra Leones folkevalgte regering, når den anmoder herom
b) leverancer med kontrollerede humanitære formål og til den militære observationsgruppe (ECOMOG), når andre regeringer eller instanser under De Forenede Nationer anmoder herom
forudsat at der gennem de nationale myndigheder er indhentet forhåndstilladelse fra det ved resolution 1132 (1997) nedsatte udvalg, og at de kontrolordninger for leverancer, der fastlægges af nævnte udvalg, overholdes fuldt ud.
Navn og adresse på de herfor ansvarlige nationale myndigheder er anført i bilag II.
Artikel 3
Denne forordning finder anvendelse, uanset om der måtte foreligge rettigheder eller forpligtelser i kraft af internationale aftaler, kontrakter, licenser eller tilladelser, der er indgået eller indrømmet forud for datoen for dens ikrafttræden.
Artikel 4
De enkelte medlemsstater fastlægger selv, hvilke sanktioner der skal anvendes i tilfælde af overtrædelse af denne forordnings bestemmelser.
Artikel 5
Kommissionen og medlemsstaterne underretter hinanden om, hvilke foranstaltninger de træffer i henhold til denne forordning, og sender hinanden alle oplysninger i deres besiddelse vedrørende denne forordning, herunder oplysninger om eventuelle overtrædelser af forordningen eller andre problemer ved håndhævelsen heraf, domme afsagt af nationale domstole, og beslutninger truffet af det ved resolution 1132 (1997) nedsatte udvalg.
Artikel 6
Kommissionen for De Europæiske Fællesskaber bemyndiges til at supplere og/eller ændre bilag I til denne forordning på grundlag af de beslutninger, der træffes af De Forenede Nationers myndigheder, og - for så vidt angår bilag II - på grundlag af de meddelelser, der indsendes af medlemsstaternes myndigheder.
Ændringer og/eller suppleringer offentliggøres i De Europæiske Fællesskabers Tidende.
Artikel 7
Denne forordning gælder på:
- Det Europæiske Fællesskabs område, herunder også i dets luftrum
- fly og skibe under en medlemsstats jurisdiktion
- enhver statsborger fra en medlemsstat
- organisationer, der er registreret eller stiftet i henhold til medlemsstaternes lovgivning.
Artikel 8
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. december 1997.

Labels: 13
4
18
14